
Parlamentul  României

Camera  Deputaţilor

Comisia pentru industrii si servicii






                 Bucureşti, 24.11.2010





                                                              Nr.23/305/2010
AVIZ
asupra proiectului de Lege pentru abrogarea art.8 din Legea nr.178/2000 privind produsele cosmetice, republicată



În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, pentru aviz care va fi transmis Comisiei pentru sănătate şi familie, cu proiectul de Lege pentru abrogarea art.8 din Legea nr.178/2000 privind produsele cosmetice, republicată, transmis cu adresa nr. P.L.x. 650 din 9 noiembrie 2010, înregistrat sub nr.23/305 din 12 noiembrie 2010.


Consiliul Legislativ, cu avizul nr.1028/11.08.2010, avizează favorabil proiectul de lege, cu observaţii şi propuneri preluate de iniţiator.



Senatul, în şedinţa de 26 octombrie 2010, a respins proiectul de lege.



Proiectul de lege are ca obiect abrogarea articolului 8 din Legea nr.178/2000 privind produsele cosmetice, republicată, cu modificările şi completările ulterioare, în vederea armonizării legislaţiei interne cu actualele reglementări ale Uniunii Europene în domeniu.

Articolul 8 a transpus articolul 4B din Directiva 76/768/CEE, care a fost abrogată prin Regulamentul (CE) nr.1223/2009 privind produsele cosmetice.

Condiţiile utilizării substanţelor clasificate drept substanţe cancerigene, mutagene sau toxice, prevăzute la articolul 8 din Legea nr.178/2000, sunt prevăzute la articolul 15 alineatele (1) şi (2) din Regulamentul (CE) nr.1223/2009, dar şi în articolele 14, 31 şi 32 în cazul în care acestea sunt necesare pentru aplicarea prevederilor articolului 15.



Examinarea proiectului de lege a avut loc în şedinţa comisiei din data de 24 noiembrie 2010. 



În urma dezbaterilor, membrii comisiei au hotărât, în unanimitate, avizarea favorabilă a proiectului de lege.



Prin obiectul de reglementare şi conţinutul său, proiectul de lege face parte din categoria legilor ordinare.



În conformitate cu prevederile art.75 din Constituţia României, republicată, Camera decizională pentru acest proiect de lege este Camera Deputaţilor.

p.PREŞEDINTE,

Robert Sorin Negoiţă
Consilieri parlamentari,
Viorela Gondoş
Isabela Robe

